ทองคำปิดร่วง 9.7ดอลล์
สัญญาทองคำตลาดนิวยอร์กปิดร่วงลง เป็นการปิดลบติดต่อกัน 4 วันทำการ นักลงทุนวิตกปัญหาหนี้ยุโรป
16 ธ.ค. 2554

สัญญาทองคำตลาดนิวยอร์กปิดร่วงลง เป็นการปิดลบติดต่อกัน 4 วันทำการ นักลงทุนวิตกปัญหาหนี้ยุโรป
สัญญาทองคำตลาด COMEX (Commodity Exchange) ส่งมอบเดือนก.พ.ร่วงลง 9.7 ดอลลาร์ หรือ 0.6% ปิดที่ 1,577.2 ดอลลาร์/ออนซ์ หลังจากเคลื่อนตัวในช่วง 1595.0 - 1570.0 ดอลลาร์
สัญญาทองคำ COMEX ดีดตัวขึ้นในช่วงเช้า  หลังจากสกุลเงินยูโรดีดตัวขึ้นจากระดับต่ำสุดในรอบ 11 เดือน ขณะที่ตลาดหุ้นทั่วโลกปรับฐานขึ้นด้วยเช่นกัน หลังจากสหรัฐเปิดเผยว่าจำนวนผู้ขอรับสวัสดิการว่างงานครั้งแรกในรอบสัปดาห์ที่สิ้นสุดวันที่ 10 ธ.ค. ร่วงลง 19,000 ราย แตะระดับ 366,000 ราย ซึ่งเป็นระดับต่ำสุดในรอบ 3 ปีครึ่ง
แต่สัญญาทองคำอ่อนแรงลงในช่วงบ่าย หลังจากนางคริสติน ลาการ์ด ผู้อำนวยการไอเอ็มเอฟเตือนว่า วิกฤตหนี้สาธารณะในยุโรปกำลังทวีความรุนแรงมากขึ้นและไม่สามารถแก้ไขได้โดยประเทศใดประเทศหนึ่งเพียงลำพัง พร้อมกับกล่าวว่า หากปราศจากความร่วมมือของนานาประเทศแล้ว ทั่วโลกอาจจะเผชิญกับวิกฤตการณ์แบบเดียวกับเมื่อช่วงศตวรรษที่ 1930 ซึ่งเป็นช่วงก่อนเกิดสงครามโลกครั้งที่ 2